Burjassot reclama a la Conselleria de Sanitat que millore el servei d’atenció primària i amplie la plantilla del servei d’urgències
2025-07-24

El Ple de l’Ajuntament de Burjassot ha aprovat per unanimitat, en la seua sessió ordinària del mes de març, la moció presentada pel grup municipal PSPV-PSOE en la qual es reclama a la Conselleria de Sanitat que estudie les necessitats d’atenció primària del municipi i amplie la plantilla del servei d’urgències.

La moció sol·licita a la Conselleria “que realitze un estudi detallat de les necessitats d’atenció primària de Burjassot per a poder cobrir les demandes ciutadanes i prestar una correcta atenció sanitària”.

Així mateix, sol·licita també que, de manera immediata, s’amplie la plantilla del servei d’urgències, “de manera que, com a mínim, existisquen tres equips d’atenció: dos per a l’atenció en el centre de salut i un tercer per a poder realitzar atenció domiciliària”.

La sanitat pública és un dels pilars bàsics de l’Estat del Benestar, un servei públic fonamental al qual ha de dotar-se dels mitjans materials i humans necessaris per a garantir una atenció digna als ciutadans i ciutadanes.